Hy het die Assiriese troon tydens ’n burgeroorlog oorgeneem en die koninklike familie vermoor. Hy het groot veranderings in die regering teweeggebring en die doeltreffendheid en sekuriteit daarvan grootliks verbeter. Hy het Assirië se eerste vaste leër op die been gebring.
Tiglat-Pileser III het ’n groot deel van die Antieke Nabye Ooste onderwerp; in die suide sy mede-Mesopotamiërs in Babilonië en Galdea, asook verskeie volke van die Arabiese Skiereiland; in die suidweste Israel, Juda, Filistea, Samarra, Moab, Edom, die Suteërs en Nabatea; in die noorde Urartu, Armenië en Skitië in die Kaukasus, Krimmerië aan die Swartsee, en Nairi; in die noordweste ’n groot deel van oostelike en suidwestelike Klein-Asië, insluitende die Hetiete, Frigië en Karië; in die weste die Grieke van Siprus en Aram (die hedendaagse Sirië), en die Mediterreense stadstate Fenisië/Kanaän; in die ooste Persië, Medië, die Gutiërs, die Manneërs en Elam. Later tydens sy bewind is hy ook in Babilonië as koning gekroon.
Tiglat-Pileser III het opstand teen die Assiriese bewind ontmoedig deur middel van die gedwonge deportasie van duisende mense dwarsoor sy ryk. Hy was een van die suksesvolste militêre aanvoerders in die wêreldgeskiedenis – hy het die grootste deel van die wêreld verower wat aan die Assiriërs bekend was.
Die troonsteler Pulu was voorheen ’n goewerneur in Kalag/Nimrud en ’n generaal. Hy het sy Assiriese troonnaam (Tiglat-Pileser) gevorm uit dié van twee meer wettige voorgangers. Hy het homself in inskripsies beskryf as die seun van Adad-nirari III, maar die akkuraatheid van dié bewering is onseker. Hy het midde-in ’n burgeroorlog in 745 v.C. die troon oorgeneem. In die bloedige bewindsoorname is die ou koninklike familie uitgemoor en daarna het die nuwe monarg Assirië uitgebrei om die oorlewing daarvan te verseker.
’n Stele wat in 1894 by Tell Abta ontdek is, toon die naam Tiglat-Pileser bo-oor dié van Salmaneser IV geskryf. Dit, tesame met ongerymdhede op die Assiriese Koningslys, laat dit lyk of Tiglat-Pileser wel ’n troonsteler was en dat hy rekords oor sy drie onmiddellike voorgangers laat vernietig het. Verder was hy in Babilonië as Pulu bekend en sy seun as Ululayu. Die feit dat Pulu en albei sy seuns Assiriese name aangeneem het, is nog ’n aanduiding dat hulle buitelanders was wat die Assiriese troon oorgeneem het tydens die opstand van Kalag. Die identifisering van Pul (Die Bybel, 2 Konings 15:19) as Tiglat-Pileser III word onderskraag deur die ontdekking en interpretasie van die Fenisiese inskripsie van Incirli, waarvan reël 5 lees: פאל מל[ך] אשר רב ("Pu'lu, die groot koning van Assirië").
Ook in sy eerste bewindsjaar het hy die magtige koninkryk Urartu (Armenië) oorgeneem, waarvan die heerskappy tot by Klein-Asië, Noord-Mesopotamië, Wes-Iran en Sirië gestrek het; daar het hy ongeëwenaarde perde vir sy oorlogstrydwaens gekry. Hy het ook die Mede verslaan voordat hy teen die Nieu-Hetiete, Siriërs en Fenisiërs oorlog gemaak en hulle verslaan het. Hy het ook Arpad in 740 v.C. ingeneem ná ’n beleg van drie jaar en dit as ’n provinsie geannekseer (waarna hy ’n eunug as goewerneur aangestel het).
Volgens Assiriese inskripsies uit 740 v.C., die vyfde jaar van sy bewind, het hy ’n oorwinning behaal oor Ussia, koning van Juda, wie se prestasies in 2 Kronieke 26 beskryf word.
Nadat hy die troon bestyg het, het Tiglat-Pileser verskeie hervormings in verskillende sektore van die Assiriese staat deurgevoer, wat moontlik Assirië se heerskappy oor die Nabye Ooste herstel het.
Tiglat-Pileser III se verowerings en hervormings het gelei tot die vestiging van die Nieu-Assiriese Ryk as ’n ware ryk. Hy het ’n koninklike paleis in Kalag/Nimrud gebou (die sogenaamde "sentrale paleis"), wat later deur Esarhaddon afgebreek is. Hy het sy koninklike annale laat graveer oor die basreliëfs wat sy militêre prestasies uitgebeeld en die paleis versier het.
Ná sy dood is hy opgevolg deur sy seun Ululayu, wat die naam Shalmaneser V aangeneem en verdere veldtogte in die Levant onderneem, Egipte verslaan en Samaria verower het.